Diari Oficial de la Generalitat Valenciana


Sumari del DOGV 4602, del 06-10-2003 (2003/10934)

RESOLUCIÓ de 18 de juliol de 2003, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Diario ABC de Valencia, SA, per als anys 2003, 2004 i 2005 (Codi núm. 8000582).
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4602

Data del DOGV
:   06-10-2003

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2003/10693


Data del document
:   18-07-2003

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * empresa periodística

RESOLUCIÓ de 18 de juliol de 2003, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Diario ABC de Valencia, SA, per als anys 2003, 2004 i 2005 (Codi núm. 8000582). [2003/S10354]
  
Vist el text articulat del Conveni Col·lectiu de l'empresa Diario ABC de Valencia, SA, per als anys 2003, 2004 i 2005, firmat en data 14 de juny de 2003, per la representació de l'empresa i dels treballadors, i de conformitat amb el que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'esta Direcció General, amb notificació a la Comissió Paritària, i que siga dipositat el text original del conveni,
  
Segon
  
Disposar que siga publicat en el Diari Oficial de la Generalitat Valenciana.
  
València, 18 de juliol de 2003.- El director general de Treball i Seguretat Laboral: Román Ceballos Sancho.
  
II Conveni d'Empresa de Diario ABC de Valencia, SA
  
Capítol I
  
Disposicions generals
  
Article 1. Àmbit territorial i funcional
  
Les normes contingudes en el present conveni col·lectiu seran d'aplicació en tots els centres de treball de Diario ABC de Valencia, SA, constituïts i que puguen constituir-se en el futur, durant el temps de la seua vigència.
  
Les normes del present conveni afecten tots aquells treballs de l'empresa que tinguen relació directa amb l'edició de la Comunitat Valenciana del diari ABC.
  
Article 2. Àmbit personal
  
El contingut del present conveni col·lectiu afectarà la totalitat dels treballadors, amb qualsevol modalitat de contracte laboral, que presten els seus servicis en Diario ABC de Valencia, SA, siguen quines siguen les seues comeses.
  
Queda expressament exclòs:
  
a) Consellers, personal d'alta direcció i personal directiu.
  
b) Professionals liberals vinculats per contractes d'arrendament de servicis.
  
c) Els corresponsals de premsa.
  
d) Els col·laboradors que tinguen formalitzat un contracte de naturalesa civil.
  
e) Els col·laboradors a la peça independentment de la freqüència en la seua col·laboració.
  
f) Els agents comercials o publicitaris.
  
Article 3. Vigència, duració i pròrroga
  
La vigència del present conveni serà des del dia 1 de maig de l'any 2003 al 31 de desembre de l'any 2005. S'entendrà prorrogat en els mateixos termes, d'any en any, en tant que qualsevol de les parts no ho comunique per escrit a l'altra part amb almenys tres mesos d'antelació a la data de caducitat.
  
Durant la seua vigència, el present conveni col·lectiu no podrà ser afectat per convenis d'àmbit distint.
  
Article 4. Compensació i absorció
  
Tenint en compte la naturalesa del conveni, les disposicions legals futures o convenis d'àmbit superior que impliquen variacions econòmiques en tots o en alguns dels conceptes retributius únicament tindran eficàcia pràctica si, globalment considerats, superen el nivell d'este en un còmput anual. En cas contrari es consideraran absorbits i compensats per les millores pactades.
  
Article 5. Vinculació a la totalitat
  
Ambdues representacions convenen que, sent allò pactat un tot orgànic indivisible, consideraran el conveni com nul i sense cap eficàcia en el cas que l'autoritat o jurisdicció competents, en l'exercici de les facultats que li siguen pròpies, objecte o invalide algun dels pactes o no aprove la totalitat del seu contingut, que ha de ser un i indivisible en la seua aplicació.
  
Article 6. Comissió Paritària d'interpretació i vigilància del conveni
  
Es crea una Comissió Paritària del conveni com a òrgan d'interpretació, conciliació i vigilància del seu compliment.
  
La Comissió Paritària estarà composta per un màxim de quatre membres, dos designats per la direcció de l'empresa i altres dos pels treballadors.
  
Capítol II
  
Organització del treball
  
Article 7. Organització del treball
  
L'organització pràctica del treball i l'assignació de funcions és facultat exclusiva de la Direcció de l'empresa.
  
En la Redacció, esta facultat d'organització i racionalització del treball serà competència de l'editor i director del periòdic.
  
Article 8. Instruments de treball
  
L'empresa dotarà els treballadors d'aquelles eines indispensables per a desenvolupar la seua labor professional.
  
Capítol III
  
Del personal
  
Article 9. Ingressos i contractació de personal
  
Correspon a la Direcció de l'empresa, amb caràcter exclusiu, l'admissió i ingrés del personal a través de la contractació externa, d'acord amb les disposicions legals sobre ocupació, així com l'establiment de les condicions i proves que hagen d'exigir-se al personal de nou ingrés. Els candidats se sotmetran als reconeixements mèdics i a la resta de formalitats exigibles. A l'efecte l'empresa utilitzarà qualsevol de les modalitats de contractació establides en l'Estatut dels Treballadors i la resta de disposicions legals sobre la matèria.
  
Article 10. Període de prova
  
El personal de nou ingrés estarà sotmés a un període de prova que, en cap cas, podrà excedir de sis mesos per a un titulat de grau superior o mitjà, periodistes i tècnics, ni de tres mesos per als altres treballadors.
  
Durant el període de prova, el treballador tindrà tots els drets i obligacions inherents al seu lloc de treball i categoria professional com si fóra de plantilla, excepte els derivats de la resolució de la relació laboral que podrà produir-se a instància de qualsevol de les parts durant el seu transcurs, sense necessitat de preavís ni dret a indemnització per esta circumstància.
  
Transcorregut el període de prova sense que s'haja produït el desistiment per qualsevol de les parts, el contracte produirà plens efectes, i el dit període de temps es computarà a efectes d'antiguitat del treballador en l'empresa.
  
La situació d'incapacitat temporal en qualsevol de les seues contingències interromprà el període de prova.
  
Article 11. Categories
  
La classificació del personal d'acord amb les seues categories professionals s'atindrà a la consignada en l'annex II del present conveni, sense que hi haja obligació per part de Diario ABC de Valencia, SA, de tenir-les proveïdes totes elles si la necessitat i el volum del treball no ho requerixen.
  
Capítol IV
  
Formació
  
Article 12. Formació
  
La Direcció de l'empresa desenvoluparà anualment, en la mesura de les seues possibilitats, el Pla de Formació tendent a facilitar la contínua capacitació professional i posada al dia en les respectives comeses i especialitats. La Direcció de l'empresa involucrarà, informarà i farà partícip el delegat de personal en el desenvolupament del Pla de Formació.
  
Capítol V
  
Retribucions i altres beneficis
  
Article 13. Règim retributiu
  
Les retribucions del personal comprés en este conveni estaran constituïdes pel salari base i els complements, i corresponen a la jornada laboral fixada en el present conveni.
  
Conceptes retributius:
  
a) salari base
  
b) nocturnitat
  
c) gratificacions extraordinàries
  
d) plus de Treball Dominical
  
e) festius
  
a) S'entendrà per salari base la retribució fixa establida en l'annex I del conveni per al primer any de vigència del conveni ?maig a desembre 2003-. L'increment per al segon any de vigència ?2004- serà el resultat d'aplicar a les taules salarials de l'annex I, actualitzades en el cas que calga aplicar la revisió salarial a què fa referència el present article, l'increment del IPC previst pel Govern en els Pressupostos Generals de l'Estat elaborats en 2003 per al 2004.
  
L'increment per al tercer any de vigència ?2005- serà el resultat d'aplicar a les taules salarials que s'elaboren en el seu dia per a l'any 2004, actualitzades en el cas que calga aplicar la revisió salarial a què fa referència el present article, l'increment del IPC previst pel Govern en els Pressupostos Generals de l'Estat elaborats en 2004 per al 2005.
  
Revisió salarial. Revisió salarial per a l'any 2003. En el cas que el IPC registre, el 31 de desembre del 2003 segons les dades oficials de l'INE, un increment superior al 2 per cent, s'efectuarà una revisió salarial sobre les bases del 31 de desembre del 2002 igual a la diferència aritmètica entre l'increment final del IPC i dit 2 per cent. Este increment es pagarà amb efectes 1r de gener del 2003, i en una sola vegada dins del primer trimestre de 2004. S'exceptua d'esta revisió, si és el cas, la retribució corresponent a treball dominical i treball en festius, els imports de la qual romandran inalterables durant l'any 2003 en les quanties pactades.
  
Revisió salarial per a l'any 2004. En el cas que el IPC registre el 31 de desembre del 2004 un increment superior al fixat conforme als criteris establits en el present article del conveni, s'efectuarà una revisió salarial sobre les bases del 31 de desembre del 2003 igual a la diferència aritmètica entre l'increment final del IPC i el IPC previst per a eixe any 2004. Este increment es pagarà amb efectes 1r de gener del 2004, en una sola vegada dins del primer trimestre de 2005.
  
Revisió salarial per a l'any 2005. En el cas que el IPC registre el 31 de desembre del 2005 un increment superior al fixat conforme als criteris establits en el present article del conveni, s'efectuarà una revisió salarial sobre les bases del 31 de desembre del 2004 igual a la diferència aritmètica entre l'increment final del IPC i el IPC previst per a eixe any 2005. Este increment es pagarà amb efectes 1r de gener del 2005, en una sola vegada dins del primer trimestre de 2006.
  
b) Nocturnitat: el plus de nocturnitat consistirà en una quantitat fixa del 20 per cent sobre el salari base fixat en l'annex I per a tots aquells treballadors la jornada de treball dels quals estiga compresa íntegrament entre les 22 i les 6 hores. En un altre cas i sempre que supere una hora de duració serà proporcional a la jornada realitzada en el dit tram horari.
  
c) Les gratificacions extraordinàries: el treballador percebrà dues gratificacions per import d'una mensualitat del salari, que es liquidaran en els mesos de juny i desembre. La seua meritació serà semestral, i el còmput s'iniciarà l'1 de gener i l'1 de juliol respectivament.
  
d) Plus de treball dominical: serà aquell que perceben aquells treballadors que hagen de treballar en diumenge, sempre que al llarg de l'any natural el nombre de diumenges efectivament treballats siga superior a 11, el dret a percebre el plus mencionat es genera a partir del diumenge següent i sempre que no s'haja compensat per descans.
  
El treball dominical es retribuirà amb un import de 50 euros per cada diumenge efectivament treballat i no compensat amb descans, a partir del 12é, durant el primer any de vigència del present conveni, el dit import s'incrementarà per als anys 2004 i 2005 en la mateixa quantia que la recollida en el paràgraf a) del present article.
  
e) Festius: quan el treballador no puga gaudir del festiu per raó de la distribució de jornada, este percebrà 50 euros per cada festiu efectivament treballat i no compensat amb descans durant el primer any de vigència del present conveni, el dit import s'incrementarà per als anys 2004 i 2005 en la mateixa quantia que l'arreplegada en el paràgraf a) del present article. En el cas que, a elecció del treballador, este opte per la compensació amb descans i les necessitats productives i organitzatives ho permeten, esta serà de dia i mig per festiu treballat, i serà potestat de la Direcció de l'empresa el moment de gaudi de la dita compensació.
  
S'exceptuen d'esta norma els descansos corresponents als festius dels dies 25 de desembre, 1 de gener i Divendres Sant, descansos que donen lloc a què no isca la premsa diària durant tres dies a l'any en la data establida en cada província. El descans corresponent a les dites festivitats seguirà gaudint-se en les dates i els torns establits, tal com es ve fent en l'actualitat. Açò vol dir que si el treballador presta servicis el dia 24 de desembre descansarà el 25 de desembre, o al revés, i el mateix en el cas dels dies 31 de desembre i 1 de gener, i respecte del Divendres Sant i Dissabte Sant.
  
Article 14. Malaltia comuna
  
En la primera baixa per malaltia comuna o accident no laboral dins de l'any natural, l'empresa complementarà la prestació de Seguretat Social fins al 100% dels seus conceptes salarials des del primer dia de la baixa.
  
En cas d'una segona baixa o successives dins de l'any natural, per malaltia comuna o accident no laboral, l'empresa complementarà la prestació de Seguretat Social, fins al 85% dels seus conceptes salarials, des del primer dia de la baixa.
  
Article 15. Malaltia professional o accident laboral
  
En cas d'incapacitat temporal derivada de malaltia professional o accident de treball, l'empresa estarà obligada a satisfer des del primer dia de la baixa, el complement salarial necessari perquè, sumat a les prestacions de la Seguretat Social o mútua que cobrisca esta contingència, supose per al treballador la percepció del 100% dels seus conceptes salarials.
  
Article 16. Quilometratge
  
En els casos en què per motius de treball els desplaçaments s'efectuen en vehicle propietat del treballador, es pagarà la quantitat de 0,18 euros per quilòmetre realitzat, i el vehicle haurà d'estar obligatòriament assegurat a tercers i ocupants.
  
Capítol VI
  
Jornada de treball i vacances
  
Article 17. Jornada de treball
  
La jornada laboral serà equivalent, en còmput anual, a trenta-sis hores setmanals, és a dir, mil sis-centes quaranta-quatre hores de treball efectiu, prestades de dilluns a diumenge.
  
Per necessitats de producció o organitzatives, la jornada podrà distribuir-se de manera irregular entre els diferents dies de la setmana. La jornada ordinària en estos supòsits no podrà excedir de nou hores diàries, respectant el descans mínim de dotze hores establit en l'article 34 de l'Estatut dels Treballadors entre el final d'una jornada i l'inici de la següent.
  
Article 18. Vacances
  
Tots els treballadors gaudiran de 30 dies naturals de vacances anuals retribuïdes.
  
El còmput de les vacances s'efectuarà per any natural.
  
La duració de les vacances, en els supòsits de nou ingrés, es calcularan en proporció al temps de permanència en l'empresa.
  
Els torns de vacances s'efectuaran de mutu acord entre l'empresa i els treballadors.
  
Article 19. Llicències no retribuïdes
  
Els treballadors que tinguen una antiguitat en l'empresa de més d'un any podran sol·licitar, en cas de necessitat justificada, llicència sense dret a retribució, per un termini no superior a tres mesos.
  
La Direcció de l'empresa procurarà resoldre favorablement les sol·licituds que en este sentit se li formulen, llevat que la seua concessió afecte el procés productiu, i hi haurà d'argumentar en resolució motivada.
  
Per a tenir dret a una nova llicència hauran de transcórrer almenys dos anys complets des de la data d'acabament de l'anterior.
  
Article 20. Excedència atenció menor o familiar
  
Els treballadors tindran dret a un període d'excedència de duració no superior a tres anys per a l'atenció de cada fill, tant quan ho siga per naturalesa, com per adopció, o en els supòsits d'acolliment, tant de permanent com preadoptiu, comptat des de la data de naixement o, si és el cas, de la resolució judicial o administrativa.
  
També tindran dret a un període d'excedència, de duració no superior a un any els treballadors per a l'atenció d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca activitat retribuïda.
  
L'excedència recollida en el present article constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, la Direcció de l'empresa podrà limitar el seu exercici simultani per raons justificades de funcionament d'esta.
  
Quan un nou subjecte causant done dret a un nou període d'excedència, l'inici d'esta donarà fi a aquell que, si és el cas, s'estiga gaudint.
  
El període en què el treballador romanga en situació d'excedència conforme al que establix este article serà computable a efectes d'antiguitat i el treballador tindrà dret a l'assistència a cursos de formació professional, a la participació del qual haurà de ser convocat per la direcció de l'empresa, especialment amb ocasió de la seua reincorporació. Durant el primer any tindrà dret a la reserva del seu lloc de treball. Transcorregut el dit termini, la reserva quedarà referida a un lloc de treball del mateix grup professional o categoria equivalent.
  
Article 21. Reducció de jornada per motius familiars
  
Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dos fraccions. La dona, per la seua voluntat, podrà substituir este dret per una reducció de la seua jornada en mitja hora amb la mateixa finalitat. Este permís podrà ser gaudit indistintament per la mare o el pare en el cas que estos dos treballen.
  
En els casos de naixements de fills prematurs o que, per qualsevol causa, hagen de romandre hospitalitzats a continuació del part, la mare o el pare tindran dret a absentar-se del treball durant una hora. Així mateix, tindran dret a reduir la seua jornada de treball fins a un màxim de dos hores, amb la disminució proporcional del salari.
  
Qui per raons de guarda legal tinga a la seua atenció directa algun menor de sis anys o un minusvàlid físic, psíquic o sensorial, que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la duració d'aquella.
  
Tindrà el mateix dret qui necessite encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca activitat retribuïda.
  
La reducció de jornada recollida en el present article constituïx un dret individual dels treballadors, hòmens o dones. No obstant això, si dos o més treballadors de la mateixa empresa generen este dret pel mateix subjecte causant, la Direcció de l'empresa podrà limitar el seu exercici simultani per raons justificades de funcionament d'esta.
  
La concreció horària i la determinació del període de gaudi del permís de lactància o per fills prematurs, i de la reducció de jornada del present article correspondrà al treballador, dins de la seua jornada ordinària. El treballador haurà de preavisar la Direcció de l'empresa amb quinze dies d'antelació la data en què es reincorporarà a la seua jornada ordinària.
  
Article 22. Permisos
  
En els permisos establits en l'article 37 del Text Refós de la Llei de l'Estatut dels Treballadors es podrà substituir la figura del cònjuge per la de la persona amb què el treballador convisca de mode marital i estable, i així ho haja acreditat, amb aportació de les dades d'identificació necessaris, a la Direcció de l'empresa amb antelació al fet causant del permís.
  
Capítol VII
  
Règim disciplinari
  
Article 23. Règim disciplinari
  
Es consideren faltes les accions o omissions punibles que incórreguen els treballadors així com el trencament o incompliment dels deures de qualsevol índole imposats per les disposicions legals en vigor i pel present conveni col·lectiu.
  
Segons la seua índole i circumstància les faltes es qualificaran en lleus, greus o molt greus.
  
Article 24. Faltes lleus
  
a) Les que sent producte de negligència, descuit, errors o demores en la realització de qualsevol servici no produïsca pertorbacions importants en ell i sempre que siga sense intenció deliberada.
  
b) Fins a tres faltes de puntualitat superiors a cinc minuts, en el transcurs d'un mes, sense causa justificada.
  
c) Distraure's en les hores de servici en qualsevol treball alié a este.
  
d) Absentar-se per temps breu del seu lloc de treball.
  
e) L'ostensible falta de neteja personal.
  
f) Menuts descuits en la conservació del material, mobiliari i efectes.
  
g) No comunicar a l'empresa els canvis de domicili.
  
h) Faltar al treball un dia sense la deguda autorització o causa justificada.
  
i) No cursar en temps oportú la baixa corresponent, quan es falte al treball per motiu justificat, llevat que es prove la impossibilitat d'haver-ho efectuat.
  
j) L'assistència al treball en estat d'embriaguesa.
  
k) Ometre la comunicació de les alteracions familiars que afecten la retenció d'impostos o càrregues socials. Si les circumstàncies revelen especial malícia en esta omissió, la falta es considerarà greu.
  
l) En general, totes les accions o omissions de característiques anàlogues a les anteriorment relacionades.
  
Article 25. Faltes greus
  
a) La mera desobediència a les ordres rebudes, sempre que no constituïsca un trencament manifest de la disciplina.
  
b) Més de tres faltes de puntualitat en el transcurs d'un període de trenta dies.
  
c) Faltar dos dies al treball durant un període de trenta dies sense causa justificada. Quan d'esta falta es deriven perjudicis per al servici, es considerarà com a falta molt greu.
  
d) La simulació de malaltia o accident.
  
e) Simular la presència d'un altre empleat fitxant o firmant per ell a l'entrada o l'eixida del treball.
  
f) La negligència o descuit en el treball que afecte a la bona marxa del servici, o el retard deliberat de les actuacions que li són pròpies.
  
g) Realitzar sense l'oportú permís treballs particulars durant la jornada, així com utilitzar per a ús propi útils o materials de l'entitat.
  
h) La falta de veracitat comprovada en informes o manifestacions verbals o escrites referents al servici.
  
i) Rebre gratificacions, no sent de l'entitat, per treballs propis de la seua funció i explotar, en profit propi, els negocis de l'entitat.
  
j) La disminució dolosa del rendiment en el treball.
  
k) Les ofenses verbals exercides sobre qualsevol treballador de l'empresa.
  
l) La imprudència en acte de servici. Si implica risc d'accident per al treballador o per als seus companys o perill d'avaria per a les instal·lacions, podrà ser considerada com a falta molt greu.
  
m) La reincidència en falta lleu, encara que les corresponents infraccions siguen de distinta naturalesa, sempre que es cometen dins d'un període de trenta dies, a partir de la primera falta de la citada graduació.
  
n) En general, totes les accions o omissions de característiques anàlogues de gravetat a les anteriorment relacionades.
  
Article 26. Faltes molt greus
  
a) El frau, la deslleialtat o l'abús de confiança en les gestions encomanades i el furt o robatori, tant en l'empresa com als companys de treball o a qualsevol altra persona dins de les dependències de l'empresa o durant acte de servici en qualsevol lloc.
  
b) Més de sis faltes de puntualitat en el transcurs d'un mes, o deu durant un trimestre o vint durant un semestre.
  
c) Fer desaparéixer, inutilitzar, destrossar o causar desperfectes en materials, útils, ferramentes, maquinària, aparells, instal·lacions, edificis, efectes, mobiliari i documents de l'entitat.
  
d) L'embriaguesa o toxicomania habitual, si repercutix negativament en el treball.
  
e) Violar el secret de correspondència o documents reservats de l'entitat o del personal.
  
f) Causar accident greu per negligència o imprudència inexcusable.
  
g) El treball per a altres empreses relacionades amb la premsa parlada o escrita sense autorització expressa de l'entitat.
  
h) La contínua i habitual falta de neteja personal, de tal índole que produïsca queixes justificades dels seus companys de treball.
  
i) Abandonar el treball en llocs de responsabilitat.
  
j) Els maltractaments de paraula o obra, abús d'autoritat o falta greu de respecte i consideració als caps o familiars, així com als companys i subordinats.
  
k) Les ofenses verbals o físiques de naturalesa sexual.
  
l) La reincidència en faltes greus, encara que siguen de distinta naturalesa, sempre que es cometen dins dels sis mesos següents d'haver-se produït la primera.
  
m) En general, totes les accions o omissions de característiques anàlogues a les anteriorment detallades.
  
Article 27. Sancions
  
Correspon a l'empresa la facultat d'imposar sancions d'acord amb el que determina la legislació vigent.
  
De tota sanció, excepte l'amonestació verbal, es donarà trasllat per escrit a l'interessat, qui haurà de justificar la recepció o firmar assabentat en la comunicació.
  
Les faltes lleus prescriuran als 10 dies; les greus als 20 dies i les molt greus als 60 dies a partir de la data en què l'empresa va tenir coneixement de la seua comissió i, en tot cas, als sis mesos d'haver-se comés.
  
Per faltes lleus:
  
Amonestació verbal
  
Amonestació per escrit
  
Suspensió d'ocupació i sou, fins a 2 dies en els supòsits h) i j).
  
Per faltes greus:
  
Suspensió d'ocupació i sou fins a 30 dies.
  
Per faltes molt greus:
  
Suspensió d'ocupació i sou de 31 a 90 dies.
  
Acomiadament.
  
Capítol VIII
  
Salut laboral i prevenció de riscos
  
Article 28. Salut laboral
  
Les parts negociadores coincidixen a considerar la prevenció de riscos laborals com un dels propòsits prioritaris en les relacions laborals de l'empresa, per la qual cosa col·laboraran cada una d'elles, en els seus àmbits respectius, perquè es complisquen les disposicions contingudes en la vigent Llei 31/1995, de 8 de novembre, de Prevenció de Riscos Laborals i la seua normativa de desplegament.
  
Annex I. Taules salarials
  
Taula salarial per a l'any primer any de vigència
  
(1 maig 2003 a 31 desembre 2003)
  
Categoría Sou base Sou base
  
 mensual anual
  
 euros euros
  
Grup Tècnics
  
Titulat Grau Superior 975,46 13.656,40
  
Titulat Grau Mitjà 766,43 10.730,03
  
Tècnic no titulat 673,07 9.422,92
  
Grup Redacció
  
Redactor-Cap 2.322,52 32.515,24
  
Cap Secció Redacció 1.532,86 21.460,06
  
Redactor 975,46 13.656,40
  
Ajudant Redacció 585,27 8.193,84
  
Grup Gestió i Administració
  
Cap de Secció 766,43 10.730,03
  
Oficial Administratiu 585,27 8.193,84
  
Auxiliar Administratiu 487,73 6.828,20
  
Annex II. Grups i categories professionals
  
1r Personal tècnic: és el personal que, posseint un títol del grau corresponent, ha sigut contractat en virtut d'este, realitza en l'empresa les funcions que demana i aquelles que la titularitat i l'experiència de tècnic els faculta de manera normal i regular.
  
a) Titulat de Grau Superior: és el treballador que posseint un títol superior, contractat per l'empresa en virtut de relació laboral, concertada en raó de la demanda empresarial i del títol posseït per la persona, exercix la seua comesa de manera normal i regular i no pot ser enclavat en qualsevol categoria laboral de les existents.
  
b) Titulat de Grau Mitjà: és el treballador que posseint un títol de grau mitjà, contractat per l'empresa en virtut de relació laboral, concertada en raó de la demanda empresarial i del títol posseït per la persona, exercix la seua comesa de manera normal i regular i no pot ser enclavat en qualsevol categoria laboral de les existents.
  
c) Tècnic no titulat: és aquell que sense posseir títol facultatiu exercix funcions de caràcter tècnic.
  
2n Personal de redacció: és aquell que, amb els coneixements necessaris, exercix la labor de creació periodística, en les seues vessants literària i gràfica, o hi participa realitzant tasques auxiliars:
  
a) Redactor cap: és el periodista que, per delegació del director, supervisa i coordina els continguts i l'edició literària i gràfica d'una o més seccions, responsabilitzant-se de la programació, producció, posada en pàgina i control.
  
b) Cap Secció Redacció: és el periodista que té funcions anàlogues a les del redactor cap, però relatives a la seua secció corresponent.
  
c) Redactor: és el periodista que, davall la supervisió i ordres dels seus superiors, realitza funcions de tipus fonamentalment intel·lectual de mode literari o gràfic.
  
d) Ajudant de redacció: esta categoria inclou el personal de Redacció que realitza distintes funcions de suport. Dins d'este grup s'inclou els fotògrafs que realitzen un treball habitualment de mode gràfic, incloent-hi el tractament tècnic que es requerisca fins que la informació estiga preparada per a la seua edició.
  
3r Gestió i administració: s'inclou en este grup el personal que participa en la gestió, l'organització i la tramitació dels assumptes econòmics, administratius, de personal i de caràcter general en les diferents àrees de l'empresa.
  
a) Cap de Secció: és el treballador que, davall la supervisió i ordres dels seus superiors, es responsabilitza d'una o diverses seccions integrades en un departament, en la qual planifica, produïx, coordina, controla i supervisa el treball de la seua competència; poden tenir personal a les seues ordres.
  
b) Oficial administratiu: és el treballador que, davall la supervisió i ordres dels seus superiors, amb iniciativa i responsabilitat, realitza les tasques de la seua especialitat que li han sigut assignades, dins de les seccions integrades en un departament.